ઓલપાડના ભાંડુત ગામમાં સુરત શહેરનો કચરો ઠાલવવા માટેનું પ્રકરણ ફરી સક્રિય થયું છે. થોડા સમય પહેલા સુરત મહાનગર પાલિકાએ ઘનકચરો ઠાલવવા માટે બ્લોક નં-54, 55 અને 191 વાળી સરકારી જમીનને ફાળવી આપવા માંગ કરી હતી. સરકારે બહાલી આપતા કલેક્ટરે ભાંડુત ગ્રામ પંચાયતની બ્લોક નંબર 54ની 28,237 ચોરસ મીટર, બ્લોક નંબર 55ની 8,30,521 ચોરસ મીટર, બ્લોક નંબર-191ની 57,668 મીટર જમીન મળી કુલ 9,16,426 ચોરસ મીટર જમીન આપવા તૈયારી બતાવી છે. આ જમીનની આજુબાજુના વિસ્તારમાં મંદરોઇ જેવા આઠથી દસ ગામો છે. કલેકટરે રજિસ્ટ્રારને એક વર્ષમાં ભાંડુત અને મંદરોઇની બિન ખેતી જમીનના વેચાણ અંગેની વિગતો મંગાવી હતી. તદુપરાંત નગર નિયોજકને જમીનના બજારભાવ નક્કી કરવા માટે જમીન મૂલ્યાંકનનો અહેવાલ મોકલવા માટે પત્ર મોકલ્યો હતો. આ અંગેની વાત ભાંડુત સહિત આજુબાજુના ગામડાઓમાં ફેલાતા ગ્રામજનોમાં આક્રોશ ફેલાયો છે. આ મામલે ડમ્પિંગ સાઇટને લઇ અસરગ્રસ્ત થનારા ગામવાસીઓએ ધારાસભ્ય મુકેશ પટેલને રજૂઆત કરી હતી. જેમાં તેમણે તમામ ગામના સરપંચ સાથે મુખ્યમંત્રી વિજય રૂપાણીને રજૂઆત કરી હતી.